text: Fra koma til sejr: Camilla Pedersen vinder halv ironman 
  27 april 2014 kl. 06.01
  Et styrt og 19 dage i koma kan ikke stoppe Camilla Pedersen. Lørdag vandt hun Challenge Fuerteventura.
  Triatleten Camilla Pedersen, der for godt et halvt år siden lå 19 dage i koma, gjorde lørdag comeback med en fornem sejr i Challenge Fuerteventura.
  Det var den danske europamesters første konkurrence siden ulykken i september sidste år, hvor hun styrtede på cykel.
  - Jeg har trænet utroligt hårdt for at komme tilbage, og det er helt vildt dejligt, at det er lykkedes mig at komme så langt.
  - Man skal kæmpe for sine drømme og mål, og det er bestemt ikke let, men jeg er på vej, siger Camilla Pedersen i en pressemeddelelse.
  - Jeg er så taknemmelig for, at mine sponsorer, venner og familie har troet på mig og støttet mig, samt alle de mennesker, jeg slet ikke kender, der følger med og støtter mig. Det er overvældende, siger hun.
  Camilla Pedersen vandt konkurrencen - en halv ironman - i tiden 4 timer, 30 minutter og 15 sekunder.
  - Ud over lidt ømme stænger, så har jeg det dejligt, siger hun.
  